Минданао (море)
Море Минданао (също Бохолско море)() е междуостровно море на Тихия океан разположено в южната част на Филипинския архипелаг. Простира се между островите Негрос и Себу на северозапад, Бохол на север, Лейте на североизток и Минданао на изток, юг и югозапад. На северозапад чрез протока Таньон се свързва с море Висаян, на север чрез протоците Бохол и Канигао – с море Камотес, на североизток чрез протока Суригао – с Филипинско море, а на запад – с море Сулу.

Дължина от североизток на югозапад 240 km, ширина до 180 km, площ 21 хил.km2. Максимална дълбочина 1828 m в северната му част. Бреговете му са предимно планински, стръмни и силно разчленени. На юг по крайбрежието на остров Минданао са разположени заливите Илиган, Макалахар, Хингоог и Бутуан. В централната му част се издига остров Камигин с действащия вулкан Хибокхибок (1713 m), в западната му част – остров Сикихор, а в крайната североизточна част – остров Панаон. Средната годишна температура на водата е над 28 °C, соленост около 34‰. Преобладаващите течения са съсзападно направление и скорост до 2 km/h. Приливите са неправилни полуденонощти с височина над 2 m. Край бреговете му има множество коралови рифове. Най-големи пристанища: Бутуан, Кагаян де Оро, Илиган, Орокета (на о. Минданао), Думагете (на о. Негрос), Сикихор (на о. Сикихор), Тагбиларан (на о. Бохол), Маасин (на о. Лейте).

Източници 

Морета на Тихия океан
География на Филипините